KRPZ-TN-OKAP-126-011/2022 Trenčín 10. 11. 2022

**V TRENČÍNE ÚRADOVALI PODVODNÍCI, KTORÍ POD VYMYSLENOU LEGENDOU OKRADLI 84-ROČNÚ SENIORKU. URGENTNÁ VÝZVA POLÍCIE - NEDAJTE SA OKLAMAŤ!**

Polícia v Trenčíne  zaznamenala v priebehu jedného dňa šesť prípadov podvodov na senioroch.

V piatich  prípadoch zatiaľ neznámy páchateľ telefonicky, na pevnú linku oslovil seniorov pod ďalšou veľmi osvedčenou legendou – legendou kuriéra. Ten mal osloveným seniorom doniesť balík. Neznámy muž sa počas telefonátu seniorov vypytoval, či majú doma peniaze. Oslovení seniori sa zachovali správne, telefonát ihneď ukončili a dali nám vedieť.

Bohužiaľ však v jednom prípade boli úspešní a podvod im vyšiel. 84-ročnú starenku oslovila prostredníctvom pevnej linky žena, ktorá sa predstavila ako pracovníčka pošty a povedala jej, že má pre ňu zásielku zo Slovenských elektrární, ktorú jej chce doručiť za 20 minút. Po skončení telefonátu starenku kontaktoval muž, ktorý jej povedal, že je od polície a spýtal sa, či jej nevolala žena z pošty. Starenka povedala, že áno, na čo jej neznámy muž vystupujúci ako policajt povedal, že sa k nej domov dostanú zlodeji, ktorí majú univerzálny kľúč a  vystrašenú  seniorku ďalej inštruoval, ako má postupovať, aby nebola okradnutá. Povedal jej, aby dala finančnú hotovosť ktorú doma má do igelitky a túto aby vyhodila z okna s tým, že keď budú páchatelia zadržaní, hotovosť jej bude okamžite vrátená. Starenka dala do igelitky s peniazmi aj svoju preukážku na MHD, kvôli „ľahšej identifikácii“, keď si pôjde prevziať späť svoje peniaze.

Starenka podľa pokynov falošného policajta vyhodila teda hotovosť 3850 € z okna, kde si ju zdvihla neznáma štíhla žena v šedej šiltovke, v tmavošedom kabáte a z miesta ušla.

Vyšetrovateľ Odboru kriminálnej polície z Trenčína v predmetnej veci začal trestné stíhanie, a to vo veci zločinu „Podvod“. Páchateľovi v prípade jeho zistenia a preukázania viny hrozí trest odňatia slobody na tri až desať rokov.

**POVEDZTE SVOJIM RODIČOM A STARÝM RODIČOM O TÝCHTO PRAKTIKÁCH PODVODNÍKOV.**

**SENIORI BUĎTE OPATRNÍ PRI KOMUNIKÁCII S CUDZÍMI ĽUĎMI A NEDÁVAJTE NIKOMU ŽIADNE PENIAZE, ALEBO CENNOSTI!**

Znova opakovane upozorňujeme našich seniorov na obozretnosť pri telefonickom alebo osobnom kontakte s neznámymi osobami, ktoré sa snažia pod vymyslenými zámienkami vylákať od vás peniaze. Neraz aj celoživotné úspory.  Podvodníci vás môžu osloviť ako pracovníci banky, pošty, elektrární...Dokonca sa predstavujú ako policajti.

Taktiež upozorňujeme našich seniorov, aby neverili  vymysleným emotívnym príbehom o tom,  že váš blízky (syn, či vnuk) je v kritickom stave, na pľúcnej ventilácii alebo má prehryzený jazyk a nemôže komunikovať, že zrazil dieťa a je potrebné zaplatiť vopred v hotovosti alebo na účet v banke, aby nešiel do väzenia. Legendy, ktoré si podvodníci vymýšľajú sú rôzne...